Dansk Folkeparti hører til blandt de »mest skræmmende« partier, der efter søndagens europaparlamentsvalg er at finde i parlamentet.

Det skriver det anerkendte og prisvindende amerikanske netmedie Huffington Post, der har lavet en liste med de, ifølge netmediet, ni mest skræmmende og højreorienterede partier, som nu er blevet en del af den politiske hverdag i Bruxelles.

»Et parti har en leder med en svastikatatovering, en vil befri hele sit land for muslimer, og et andet parti har en stifter, der foreslog at bruge Ebola-virus mod indvandrere,« lyder det i indledningen til artiklen, der er publiceret af den britiske afdeling af Huffington Post.

Ifølge artiklen hører partierne i »årgang 2014« til den mest »EU-skeptiske, højreorienterede og anti-indvandrings«-gruppe nogensinde.

Selvom Dansk Folkeparti havde valgets helt store stemmesluger Morten Messerschmidt (DF) som spidskandidat, så er det et billede af den tidligere DF-formand Pia Kjærsgaard (DF), der er sat sammen med beskrivelse af Dansk Folkeparti i artiklen.

Her skriver Huffington Post:

»Dansk Folkeparti fik næsten 27 procent af stemmerne og har fordoblet sit antal af mandater. Partiets stifter Pia Kjærsgaard mener, at Danmark ikke er et land, hvor indvandring er naturligt eller velkomment.«

Huffington Post fremhæver herefter et citat fra et ugebrev, som Pia Kjærsgaard skrev 21. maj 2002, efter den daværende svenske integrationsminister Mona Sahlin havde sagt, at Danmarks flygtninge- og indvandrerpolitik var »ekstrem«, og at den »dæmoniserer flygtninge«:

Dengang skrev Pia Kjærsgaard:

»Hvis de vil gøre Stockholm, Göteborg og Malmø til skandinaviske Beirutter med klan-krige, æresdrab og massevoldtægter, så dem om det. Vi kan altid sætte en broklap i Øresundsbroen.«

Dansk Folkeparti er sat på listen over de »mest skræmmende« partier sammen med otte andre.

Det gælder blandt andre franske Front National, der har Marine Le Pen i spidsen, græske Gyldent Daggry og det højreekstreme tyske parti NPD.

Sidstnævnte havde den kontroversielle Udo Voigt som spidskandidat. Han blev blandt andet i 2012 dømt for folkehetz efter at have rost de nazistiske stormtropper for at have gjort deres pligt.

Dansk Folkeparti vil unægtelig ikke være helt tilfreds med selskabet i »Årgang 2014«, og Morten Messerschmidt har da også i sin valgkamp lagt afstand til for eksempel Front National.

»Front National er et ekstremt parti, der går ind for dødsstraf, vil forbyde homoseksualitet er dybt antisemitiske og slet ikke har samme værdiggrundlag som Dansk Folkeparti,« sagde han tidligere til Berlingske Nyhedsbureau.